KTAMขายตราสารหนี้ตปท.6เดือนชู1.85%
บลจ.กรุงไทย เปิดขายกองทุนใหม่ลงทุนพันธบัตรเกาหลีใต้ ผสมฝากเงินธนาคารนอกและในประเทศ ลงทุน 6 เดือน คดาผลตอบแทน 1.85% ต่อปี
13 ต.ค. 2553

บลจ.กรุงไทย เปิดขายกองทุนใหม่ลงทุนพันธบัตรเกาหลีใต้ ผสมฝากเงินธนาคารนอกและในประเทศ ลงทุน 6 เดือน คดาผลตอบแทน 1.85% ต่อปี
นายสมชัย  บุญนำศิริ  กรรมการผู้จัดการ  บริษัทหลักทรัพย์จัดการกองทุน กรุงไทย (KTAM) เปิดเผยว่า บริษัทเปิดจำหน่ายกองทุนเปิดกรุงไทย ธนทรัพย์ เอ 6เดือน 3 (KTSUPA6M3) ตั้งแต่วันนี้ถึงวันที่ 19  ต.ค.2553 เป็นกองทุนที่มีนโยบายลงทุนในตราสารหนี้ต่างประเทศไม่เกิน 79% โดยจะเน้นลงทุนในพันธบัตรภาครัฐเกาหลีใต้ เงินฝากธนาคารบาร์เคลย์ สาขาดูไบ  และตั๋วแลกเงินของธนาคารธนชาต โดยผู้ลงทุนจะได้รับผลตอบแทนประมาณการ ที่  1.85% ต่อปี และเงินลงทุนในต่างประเทศจะมีการป้องกันความเสี่ยงจากอัตราแลกเปลี่ยนทั้งจำนวน     
นายสมชัย  กล่าวต่อไปว่า แนวโน้มอัตราผลตอบแทนจากการลงทุนในตราสารหนี้ทั้งในประเทศและต่างประเทศยังปรับลดลงต่อเนื่องจากสภาพคล่องของระบบการเงินที่อยู่ในระดับสูง  โดยผ่านการอัดฉีดสภาพคล่องและการดำเนินนโยบายดอกเบี้ยต่ำของธนาคารกลางประเทศต่างๆ  โดยเฉพาะตราสารหนี้ภาคเอกชนที่ Credit Spread ปรับลดลงค่อนข้างมาก ในช่วง 2 เดือนที่ผ่านมา ถึงแม้ว่ากระแสเงินทุนเคลื่อนย้ายมายังกลุ่มประเทศในเอเชียและตลาดเกิดใหม่ต่างๆ ทำให้ค่าเงินของประเทศมีความผันผวนในทิศทางแข็งค่าอย่างต่อเนื่อง  และมีส่วนกดดันให้ภาครัฐออกมาตรการสกัดกั้นการไหลเข้าของเงินทุนต่างประเทศที่จะมาเก็งกำไรค่าเงิน
สำหรับประเทศไทย  รัฐบาลได้ออกมาตรการ การยกเลิกการยกเว้นภาษีจากผลตอบแทนของเงินลงทุนในพันธบัตรภาครัฐไทย  ส่งผลให้ค่าเงินบาทอ่อนค่าเล็กน้อยเหนือระดับ 30บาทต่อเหรียญสหรัฐฯ และอัตราผลตอบแทนของพันธบัตรระยะมากกว่า 3 ปี ขึ้นไปปรับเพิ่มขึ้น แต่โดยภาพรวมเมื่อพิจารณาจากตลาดอัตราแลกเปลี่ยนและตลาดสวอปของอัตราดอกเบี้ยและอัตราแลกเปลี่ยน  ยังไม่มีผลกระทบจากมาตรการดังกล่าว   
ทั้งนี้ ตลาดการเงินยังคงรอผลการประชุมของคณะกรรมการนโยบายการเงินเกี่ยวกับการปรับอัตราดอกเบี้ยนโยบายในวันพุธที่ 20 ต.ค. ซึ่งหากพิจารณาจากอัตราผลตอบแทนของพันธบัตรระยะสั้นในปัจจุบันสะท้อนถึงความเป็นไปได้มากขึ้นที่คณะกรรมการนโยบายการเงินจะคงอัตราดอกเบี้ยในการประชุมที่จะถึงนี้